מרכז רקמן לקידום מעמד האשה, המרכז לפלורליזם יהודי ופורום קולך עתרו באמצעות עו"ד ריקי שפירא לבג"ץ כנגד שר המשפטים, בדרישה כי יורה לשר לנמק מדוע לא יאפשר גם לנשים להתמודד על משרת מנכ"ל בתי הדין הרבניים ויבחן מינוי אשה לתפקיד, או לחילופין יקבע כי הוראות החוק שאינן מאפשרות כיום התמודדות אשה לתפקיד אינן חוקתיות ופוגעות בזכויות היסוד של נשים. כמו כן נתבקש בג"ץ להורות על מתן ייצוג הולם לנשים בוועדה המייעצת למינוי מנכ"ל בתי הדין שמינה שר המשפטים.
ההתמודדות על התפקיד החלה לאחר ששר המשפטים החליט להעביר מתפקידו את המנכ"ל היוצא, הרב אליהו בן דהאן, אשר כיהן בתפקיד בעשרים השנים האחרונות. העתידה לבג"צ הוגשה לאחר שבסוף השבוע האחרון פרסמה הנהלת בתי הדין הרבניים מכרז לתפקיד, אשר תנאיו, המבוססים על הוראות חוק הדיינים, מאפשרים התמודדות של גברים בלבד. במסגרת העתירה הוגשה גם בקשה לצו ביניים שימנע את כינוס הועדה המיייעצת ואת בחירת מחליף לבן דהאן עד לבירור העתירה ובחינת האפשרות למינוי אשה לתפקיד.
עד כה הביעו כבר שתי נשים את רצונן להתמודד לתפקיד, ובהן עו"ד עטרה קניגסברג, מנהלת מרכז רקמן לקידום מעמד האשה, ועו"ד והטוענת הרבנית לילי הורביץ .
בעתירה טוענת עו"ד ריקי שפירא רוזנברג כי המצב המשפטי הקיים כיום יוצר הפליה מובנית נגד נשים. בנוסף לכך שבבתי הדין הרבניים מכהנים דיינים גברים בלבד, אשה אף אינה יכולה להתמנות למנהלת בתי הדין, שכן ניתן למנות לתפקיד אך ורק אדם הכשיר להתמנות לדיין או לרב עיר, שני תפקידים שנשים אינן יכולות להתמנות להם.
עוד נטען בעתירה, כי לאור החשיבות של תיקון ההפליה הקיימת ממילא בבתי דין אלה, ישנה חשיבות רבה בכך כי מוסד זה שסמכויותיו נוגעות בצורה מובהקת כל כך לזכויות נשים, ונשים רבות בוחרות להתדיין בו בשל האגרות הנמוכות הנגבות בו, ינסה לאזן את ההפליה המובנית במינוי אשה לתפקיד המנכ"ל. העתירה הנה המשך ישיר של החלטת בג"ץ משנת 1987 (בג"צ לאה שקדיאל) שקבעה כי אין מניעה דתית הלכתית שאשה תכהן במועצה דתית, שכן המדובר בתפקיד מנהלי בעיקרו.